  Виталий Пронин Л. ЛеонтьеваЛюбовь Леонтьева - Ижысь Ленин ёросысь 2 номеро нылпи ваён юртысь акушерка. Эмъян удысын 35 ар тырше ини, со пӧлысь 24 арзэ - та юртын. Пумиськыны вераським ужан интыяз. Пинал вайисьёс ӧз ке, пе, луэ, вис шедьто дорады потыны. Ньыльдон минут пала возьматозямы, Любовь Николаевна кык нуныез гогыяса вуттэм.- Али дас укмыс аресъем нылаш вал. Кемагес курадӟиз. Верамез уг кылы, вӧсь луэмысьтыз, черекъя. Мукетыз кыкетӥзэ вайиз, ньыль пол мар пычкиськиз но, нуныез вордӥськиз.Кылемаз ужан сменаям дас вить аресъем нылаш пинал вайиз. Нунызэ возьматэмысьтым, паймыса юа: ой, что это такое? Что ӧвӧл, кто, вазисько пумитаз. Сыӵе бадӟым-а, пе? Сыӵе арескын мае бен валало соос, асьсэос пиналъёс на! Юасько, мар карыны малпаськод азьланяз нылпиеныд. Анае, пе, ужа, песянае утялтоз.Берло дыре нылпи вайисьёслэн арлыдзы пиналме, дорамы, 15-16 аресъемъёс но вуо, 14 аресъемъёсыз но вань. Ма, тон ачид но пинал на шуиськод ке, пумитэ вазёзы: кык-куинь толэзь ортчыса, 15, пе, луоз ни. Мар кароно нылпиен, валанзы но ӧвӧл. Утьыны, кутэтъёссэ миськыны кулэ луоз шуыса, уг ик малпасько. Анайёссылы, песянайёссылы оскисько. Вазь пинал ваё шугъяськытӥсь семьяосысь быдэ вуымтэос. Анай-атайёссы саклык висъямтэысь, асьсэлы асьсэос кельтэмын, мар карыны ёрмыса, калго.- Туала вакытэ нылпи шедемлэсь пӧртэм эмъюмъёсын утиськыны луэ ук.- Ӵапак таӵеослэн ик утиськыны коньдонзы ӧвӧл, нош эмъюмъёс дуно сыло. Пиналзэс анай-атайёссылы кельтыса, асьсэос нош ик пиосын кушласькозы.Одӥг гуртысь трос нылпиё семьяез тодӥсько. Ёрмыса но уг уло, нош пиналъёссылы саклыксы уг тырмы, лэся. Бадӟымез нылзы школаын дышетске ай, нылпи вайиз ни. Пиналзэ утялтон йыраз но ӧвӧл, анай-атаезлы аналтэмын. Таосыз нокыӵе ик уг карисько, асьмеос, пе, утялтом. Нылзы нош ик калге. Вайиз ке, пе, созэ но утялтом. Ныллэн кыӵе ке но кыл кутонэз луыны кулэ ук!- Любовь Николаевна, «Удмурт нылкышно кенешлэн» ужаз пыриськыса, тӥ калык пӧлын валэктон уж нуиськоды нылпиослэсь, нылкышноослэсь тазалыксэс утён пумысен. Мар тӥледды тужгес но сюлэмшугъяськытэ?- «Удмурт Кенешлэн» ужаз мон пыриськисько ни 1992-тӥ арысен. Ленин ёросысь 25 номеро библиотекаын нылкышноосын пумиськонъёс ортчытъяськом, отын тазалык пумысен но вераськиськом. Нылы-пие школаын дышетскыку, ӵем вуылӥсько вал нылпиосын кенешыны. Али дышетӥсьёс уггес ӧтё ни.Нылъёсын пӧртэм ужпумъёсъя кенешиськом. Валэктӥсько, мар со вирвоштӥськон вакыт, кызьы астэ утёно, чылкыт возиськоно. Кудӥз ваньмыз азьын юан сётыны возьдасько ке, нимаз кенешиськом. Пиосын секытгес вераськыны, хи-хи, ха-ха каро, юанъёс но сётыны возьдасько.Пиналъёслы вазь кӧланлэсь умойтэм палъёссэ но, висёнъёс сярысь но верасько, кытчы вуттэ вина юон, тамак кыскон.Туж сюлмаськытэ берло дыре кылдэм югдур: пинал ас понназ будэ, анай ас понназ улэ. Воргоронъёс сярысь уг вераськы ни. Уж пӧлы выйыса, коньдон поттон сярысь сюлмаськыса, нылпи палэнэ кыле, куспазы огъя вераськон кыл но уг шедьто ни.- Тӥ нылпи вайисьёсын но анай сямен вераськиськоды, индылӥськоды?- Кинлэн ке вераськемез потэ, нош кудӥз чалмыт улэ. Нунызы вордӥськемлэсь азьло пиналъёсызлыгес валэктӥськод, мар со нуны ваён, кызьы нылпи потэ. Вӧсь луонэз чидано луоз, шуисько. Пинал вайыкузы, мукет сямен вераськиськод ни: кызьы шокано, пычкиськоно.Вераку валало кадь, нош схватказы дыръя тросэз кесяськыны ӧдъя, кинлэн ке истерика кутске. Черекъяны уг лэзиськы. Вӧсь луонэд лэзиз ке, шутэтскы, шуисько, ачид понна но, нылпиед понна но шока. Куд-огез верамез уг кылы. Соку чурытгес но вазёно луэ. Шуисько, пистолетэн кышкатыса шат, пинал вайыны косӥзы? Удмуртэныз удмурт сямен вераськисько: асьме калык котьку чидась вал, малы астэ кутэмед уг луы?Одӥгез нылпи вайисьмы Пичи Пурга ёросысь вылэм. Соин ужась акушерка лыктӥз но шуэ: номырин но, пе, уг кылзы верамез, черекъя. Мынӥ дораз. Юасько, удмурт сямен вераськиськод-а? Вераськисько, пе. Калленэн-калленэн буйгатӥ. Пинал ваемез бере ини тодӥ, аслам ик ӵыжы-выжые вылэм. Шуисько, креслоын кылльыкуд, тодысал ке та сярысь, берпалад чабкылысал астэ умойтэм воземысь.Нуны вордӥськон ёзвиостӥ потыкуз но, пиналлы туж секыт ни. Нош анай кесяськыку, солы кык поллы секытгес: шоканэз пытсаське, омыр уг тырмы. Гань-гань кариськыны быгатытэк, нылпи шуген вордӥське. Кӧня пол чакламе вань: анаез черекъя, керӟегъяське ке, нунылэн киосыз, пыдъёсыз ик куалекъяло. Со ваньзэ кылэ, шӧдэ ук! Нош кин ассэ шонер возе, верамъёсты кылзэ, нуныез но гань-гань вордӥське.Больницаысьтымы нылпи ваён отделенимылэн кивалтӥсез Валентина Иванова шуэ: огдырлы ворсаськылыкумы, городысьтымы пӧртэм больницаосын ужаны кылдылӥз, пе, мукет азьын нылпи вайисьёс котырын асьмелэн сямен уг бергало.- Любовь Николаевна, берло дыре нылпи вайисьёслэн арлыдзы но йылӥз. Куд-огез ӝожтӥсько, учётэ султыкузы, врачъёс соосты шумпотон мылкыдын уг пумитало. Пыкылӥсьёсыз но вань, коньдон понна, пе, вайиськоды.- Бен, али тросэз арлыдо нылкышноос пинал вордыны кутскизы. Котькудӥзлэн аслаз ужез, со понна пыкылыны уг яра. Но врачъёслэсь мылкыдзэс огласянь валаны луэ: соос нылпилэн но анайлэн тазалыксы сярысь сюлмасько.Зэмен но, шуг-секытъёс кылдо. Кудӥзлэн трос вирыз кошке. Аръёсыз люкаськемъя нылкышно тазагес уг луы, бордаз пӧртэм висёнъёс лякисько. Шуом, со ньыль-вить аборт лэсьтӥз нырысетӥ нылпи ваемез бере. Пушкыз - эндометриез - кӧня пол ӵабъямын, кӧня висён отчы люкаськемын! Кызьы урод муын ӟеч емыш уг буды, озьы ик таӵе азьын нылпилэн тазалыкез уз юнма.Туж тросэз нылкышноос гипоксиен лыкто: кислород тырмымтэен, нунызылэн сюлэмыз ляб ужа. Ярам, азьланяз нокыӵе шуг-секытъёс ӧз кылдэ ке. Вылаз ик, вина юо, тамак кыско ке, мар ӟечсэ возьманэз? Азьло аръёсын ӵошатыса, нылпиос туж лябесь вордӥсько. Кие кутӥськод но, кудӥзлэн киоссы, пыдъёсы кырыж-конгылесь. Роддомын сое сыӵе ӧз каре ук, анайлэн кӧтаз со озьы азинскиз.- Любовь Николаевна, тодӥськоды на-а нырысетӥ нылпи кутэмдэс?- Кызьы сое вунэтод? Нырысетӥ арзэ ужасько вал ай татын предродовой акушерка луыса. Одӥгез нылкышно вордыны ӧдъяз. Ойдо, шуисько, креслое мыном. Комнатаын студентъёсын ужась врач гинэ. Монэ юрттыны косэ. Уг, шуисько, мынам пинал кутылэме ӧвӧл. Нош нунылэн йырыз адӟиське ни.Чаляк мукет халат дӥсяй, айшет керттыны дыр ӧвӧл ни. Вупуйызэ (околоплодный пузырь) пасяй но, отысь ву монэ йырысеным пыдозям пылатӥз. Со куспын акушеркае но вуиз. Монэ адӟыса, киоссэ посэ: озьы ик, пе, малпай вал. Тодыны кулэ уго кытӥ пасянэз но. Ар ортчыса, монэ пинал вордӥсьёсын ужаны выжтӥзы.- Кӧня нылпи ки пыртӥды потӥз ни?- Алигес, 55 арес тырмонме пусйыку, юри лыдъяса потӥ: 6 сюрс пала нылпиез кутӥськем. Ужан интыям сяна, эшъёсылэн, тодмоосылэн куремзыя мукет роддомъёсы ветлӥсько. Одӥг пол гуртоос вазиськизы. Мынэ, шуисько, больницаяды, мон машинаен час куспын вуо. Уйшор уйин но жингырто ӧтьыса. Я такси кутӥсько, я асьсэос машина келяло. Вӧзазы тодмо адямизы вань ке, нунызэс капчиенгес вордо.Мынам таӵе нылпиосы туж трос ни. Самой бадӟымезлы - дас укмыс арес. Анай-атайёсынызы кусып возиськом. Асьсэлэн карыса, со кутэм пиналъёсы монэ куд-огез бабушка но шуо. Нылы нимысьтыз альбом лэсьтыны косэ ни туспуктэмъёсынызы. Малпасько, ужамысь дугдӥ ке, та уж борды басьтӥсько.- Асьтэос песянай ӧд луэ на-а?- Ӧй. Нылы бызьымтэ на. Нош пие, 22 аресказ машинаен шуккиськыса, кулӥз. Ньыль нунал олокытӥ но утчамы, морге но вазиськылӥмы. Нош со, нокинлы кулэ луытэк, больницаын кылле вылэм. Кулэмез бере гинэ тодӥмы ни кытынзэ. Со дырысен улон шоры учконэ туж воштӥськиз, врачъёслэн ужамзы шоры но. Ваньмыз ик урод ужало шуыны уг луы, но пӧлазы котькыӵеосыз пумиськыло.Кинлэсь ке мыдланес яке азьтэмъяськыса ужамзэ адӟисько ке, меӵак синмаз верасько: ужамед уг ке поты, кошкы, мукетыз интыяд лыктоз. Врачъёслы но янгышсэс вераны уг кепыра. Муртлэн шуг-секытэз дортӥ но палэнскыса уг ортчы. Ӵош ужась эшъёсы куддыр шуо: очкидэ, пе, кушты ни, котьмае но адӟиськод....Вераськонмы куспетӥ луиз. Любовь Леонтьеваез нылпи вайись доры ӧтизы. Солэн шунытэсь но небытэсь киосыз пыр дуннее вамыштоз выль улон.Лия МалыхТуспуктӥз Владимир Беломорских Теги: акушер-гинеколог акушерка Иж Нылпиос  